*Projekts*

LATVIJAS REPUBLIKAS MINISTRU KABINETS

2021.gada \_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_\_\_\_.§)

**Prokuratūras informācijas sistēmas noteikumi**

Izdoti saskaņā ar

Prokuratūras likuma 51.1 panta trešo daļu

**I Vispārīgie jautājumi**

1. Noteikumi nosaka Prokuratūras informācijas sistēmas (turpmāk – ProIS) uzturēšanas un izmantošanas kārtību, kā arī sistēmā iekļaujamās informācijas apjomu.
2. ProIS ir valsts informācijas sistēma, kas ietver:
	1. lietvedību un informācijas apriti prokuratūras kompetences jautājumos:
		1. kriminālprocesā;
		2. administratīvā pārkāpuma lietā;
		3. civillietā;
		4. administratīvajā lietā;
		5. kriminālsodu izpildē;
		6. personu un valsts tiesību un likumīgo interešu aizsardzības jomā;
	2. lietvedību un informācijas apriti prokuratūrā;
	3. meklēšanas pārlūku prokuratūrai pieejamajās ārējās informācijas sistēmās;
	4. prokuratūras pamatdarbības procesu uzskaites sistēmu;
	5. prokuroru profesionālās darbības novērtēšanas nodrošināšanai nepieciešamās informācijas un dokumentu apriti;
	6. ProIS lietotāju reģistrāciju un administrēšanu;
	7. ProIS kļūdu un izmaiņu pieteikšanu, izskatīšanu un ieviešanu;
	8. procesuālo dokumentu atpazīšanu, grupēšanu, augšupielādi, rediģēšanu, metadatu pievienošanu un padošanu uz attiecīgu ProIS kriminālprocesa reģistru;
	9. prokuratūras finansiālās un saimnieciskās darbības nodrošināšanai nepieciešamās dokumentācijas un informācijas apriti;

* 1. ar prokuratūras personāla vadību saistītu jautājumu nodrošināšanu;
	2. dokumentu un informācijas apriti iekšējā audita darbības nodrošināšanai;
	3. citas informācijas, kas nepieciešama darba vajadzībām prokuratūrā, aprites risinājumu.

3. ProIS izmantošanas mērķis ir elektronizēt vai automatizēt prokuratūras lietvedības ciklu, nodrošinot vienotu elektronisku informācijas reģistrēšanu, apstrādi, glabāšanu, izmantošanu, pārraidīšanu un pieejamību, nepieciešamās informācijas apmaiņu starp prokuratūras struktūrvienībām un informācijas elektronisku apmaiņu ar citām informācijas sistēmām vai iestādēm, kā arī automatizētu statistikas datu un pārskatu sagatavošanu un nodošanu vai publicēšanu.

4. Sistēmā iekļauj informāciju, kas pamatota ar attiecīgu lietvedības vai procesa dokumentu, vai procesuālā kārtībā veiktu darbību.

5. Informāciju sistēmā iekļauj nekavējoties, bet ne vēlāk kā nākamajā darba dienā pēc dokumenta saņemšanas, nolēmuma pieņemšanas vai procesuālās darbības veikšanas.

6. Informāciju sistēmā iekļauj valsts valodā. Lietas dalībnieka – ārzemnieka – vārdu, uzvārdu vai juridiskās personas nosaukumu un adresi norāda attiecīgās ārvalsts valodas oriģinālformā (no latīņalfabētiskās rakstības valodām) vai oriģinālformas latīņalfabētiskajā transliterācijā (no citām valodām).

7. Prokurors, prokurora amata kandidāts, darbinieks nodrošina informācijas iekļaušanu sistēmā, kā arī iekļautās informācijas pilnību un patiesumu. ProIS pārzinis nodrošina sistēmā iekļautās informācijas precīzu atspoguļošanu normatīvajos aktos noteiktajā apjomā prokuratūras mājaslapā internetā.

**II ProIS iekļaujamās informācijas apjoms par fiziskām un juridiskām personām**

8. Sistēmā iekļauj šādu informāciju par:

8.1 prokurora amata pretendentu, prokuroru un prokuratūras darbinieku:

8.1.1. vārdu (vārdus), uzvārdu;

8.1.2. Latvijas Republikas piešķirto personas kodu un dzimšanas datumu;

8.1.3. pases vai personas apliecības numuru, izdošanas datumu un derīguma termiņu;

8.1.4. dzimumu;

8.1.5. darba apliecības numuru, izdošanas datumu, derīguma termiņu, amatu;

8.1.6. valstisko piederību;

8.1.7. deklarētās dzīvesvietas adresi un faktisko adresi;

8.1.8. amatu, profesijas kodu, atalgojumu;

8.1.9. piešķirto apbalvojumu;

8.1.10. piemērotiem disciplinārsodiem;

8.1.11. informācija par absolvēto izglītības iestādi, izglītības iestādes absolvēšanas gadu, iegūto kvalifikāciju/grādu, izglītības apliecinoša dokumenta numurs, informāciju par izglītības iestādi kurā šobrīd studē/iegūst kvalifikāciju;

8.1.12. valsts valodas prasmes apliecības numuru, izdošanas datumu;

8.1.13. informāciju par komandējuma vai dienesta brauciena vietu un datumu;

8.1.14. informāciju par veselību;

8.1.15. fotoattēlu;

8.1.16. bērna vārdu, uzvārdu, personas kodu, dzimšanas datumu, informāciju par invaliditāti;

8.1.17. pilnveidojot ProIS funkcionalitāti, iekļaujamā informācija var tikt papildināta;

8.2. fiziskām un juridiskām personām prokurora kompetences realizācijai nepieciešamo informāciju, kas noteikta:

8.2.1. Prokuratūras likumā;

8.2.2. Kriminālprocesa likumā un uz tā pamata izdotajos normatīvajos aktos;

8.2.3. likumā “Par audzinoša rakstura piespiedu līdzekļu piemērošanu bērniem”;

8.2.4. Iesniegumu likumā;

8.2.5. Sodu reģistra likumā;

8.2.6. Sodu izpildes kodeksā un uz tā pamata izdotajos normatīvajos aktos;

8.2.7. Civilprocesa likumā un uz tā pamata izdotajos normatīvajos aktos

8.2.4. Administratīvās atbildības likumā uz tā pamata izdotajos vai ar to saistītajos normatīvajos aktos;

8.2.5. Administratīvā procesa likumā;

8.2.6. likumā “Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu”;

8.2.7. likumā “Par politiski represētās personas statusa noteikšanu komunistiskajā un nacistiskajā režīmā cietušajiem” ;

8.2.8. likumā “Par nacionālās pretošanās kustības dalībnieka statusu”;

8.2.9. likumā “Par Latvijas un PSRS psihiatriskajās ārstniecības iestādēs laika posmā no 1940.gada 17.jūnija līdz 1991.gada 21.augustam nepamatoti ievietotajām personām”;

8.2.10. citos normatīvajos aktos, kuros noteikta prokurora kompetence;

8.3. juridiskām personām prokuratūras darbības nodrošināšanai normatīvajos aktos noteiktajā kārtībā un apjomā;

8.4. ProIS iekļauj arī citu informāciju, ja tas nepieciešams prokuratūras lietvedības cikla un procesa pilnīgākai atspoguļošanai, kā arī ProIS noteiktas funkcionalitātes nodrošināšanai.

**III  ProIS izmantošanas kārtība**

9. Prokurori un darbinieki sistēmu izmanto amata vai darba pienākumu izpildes laikā šo noteikumu 3.punktā noteiktajam mērķim. Šajā punktā minētajām personām tiesības izmantot sistēmu rodas, uzsākot pildīt amata vai darba pienākumus.

10. Lai valsts vai pašvaldības iestāde saņemtu sistēmā iekļauto informāciju normatīvajos aktos noteikto funkciju veikšanai, tā iesniegumā ProIS pārzinim pamato, kādu funkciju veikšanai nepieciešama sistēmā iekļautās informācijas izmantošana. Ja valsts vai pašvaldības iestādei piešķir pastāvīgu piekļuvi sistēmā reģistrētajai informācijai, ProIS pārzinis informāciju sniedz saskaņā ar vienošanos, kurā nosaka piekļuves kārtību informācijai, pušu saistības un informācijas apjomu.

11. Valsts un pašvaldības iestāde, kura pastāvīgi saņem sistēmā reģistrēto informāciju normatīvajos aktos noteikto funkciju veikšanai, izmanto e-lietas komponentes, starpsistēmu savienojumus vai datu izplatīšanas risinājumu.

**IV ProIS uzkrāto ziņu glabāšanas un dzēšanas kārtība**

12. ProIS ir tverti elektroniskie dokumenti, kuru glabāšanas termiņš noteikts Prokuratūras struktūrvienību paraugnomenklatūrā un dokumentu glabāšanas termiņu sarakstā, kas saskaņots ar Latvijas Nacionālo arhīvu normatīvajos aktos noteiktajā kārtībā.

13. ProIS nodrošina elektronisko dokumentu un lietu glabāšanu un izmantošanu visā to glabāšanas termiņa laikā Prokuratūrā (institūcijā), saglabājot to integritāti.

14. ProIS tverto dokumentu sakārtošana, aprakstīšana, glabāšana, dzēšana un nodošana valsts glabāšanā tiek veikta saskaņā ar Arhīvu likumu un tam pakārtotiem Ministru kabineta noteikumiem.

**VI ProIS uzturēšanas jautājumi**

15. ProIS ir valsts nozīmes informācijas sistēma, kas tiek uzturēta no gadskārtējā valsts budžeta līdzekļiem.

16. ProIS tehnisko resursu uzturēšanu, kā arī informācijas arhivēšanu un dzēšanu atbilstoši šo noteikumu V nodaļai nodrošina ProIS pārzinis, ja vien citos normatīvajos aktos nav noteikta cita kārtība.

**VII Noslēguma jautājums**

17. ProIS krimināllietas materiālu sadaļā tiek glabāti krimināllietas materiālu atvasinājumi, atbilstoši ģenerālprokurora noteiktajai kārtībai, līdz stājas spēkā Kriminālprocesa likuma grozījumi, kas noteiks e-lietas izveidi.

18. Noteikumu 11.punkts daļā par e-lietas komponenti stājas spēkā vienlaikus ar normatīvo aktu, kas noteic e-lietas tiesisko statusu, spēkā stāšanos.

Ministru prezidents Krišjānis Kariņš

Tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs